Eugen Neagoe nu mai este antrenorul lui FC Argeș. Anunțul oficial a fost făcut de gruparea piteșteană în cursul zilei de marți, 21 mai. Despărțirea s-a produs pe cale amiabilă, iar antrenorul în vârstă de 56 de ani va primi salarii compensatorii, deoarece mai avea un an de contract în Trivale.
Eugen Neagoe a semnat cu FC Argeș în octombrie 2023. Fostul antrenor al Universității Craiova a adunat 16 meciuri pe banca „vulturilor violeți”, reușind să bifeze 7 victorii, 2 egaluri și 7 înfrângeri. Argeșenii au încheiat sezonul pe locul 3 în Grupa A din play-out-ul ligii secunde.
„Clubul nostru a ajuns la un acord privind încetarea contractului pe cale amiabilă cu antrenorul Eugen Neagoe și staff-ul acestuia. Antrenorul în vârstă de 56 de ani a fost la cârma echipei noastre timp de 16 partide.
FC Argeș le mulțumește și le dorește mult succes în activitatea profesională”, a anunțat FC Argeș pe căile oficiale de comunicare. De-a lungul carierei, Eugen Neagoe le-a mai antrenat în România pe Poli Iași, Sepsi, Dinamo, Hermannstadt, Astra, U Cluj și Universitatea Craiova.
Eugen Neagoe mai avea contract cu FC Argeș până la finalul sezonului 2024/2025. Cele două părți au ajuns la un acord privind încetarea contractului pe cale amiabilă. Antrenorul urmează să primească mai multe salarii compensatorii.
„Geană” va primi o sumă cuprinsă între 30-50.000 de euro, conform Digi Sport. Viorel Tudose, sponsorul principal al lui FC Argeș și cel care a insistat pentru aducerea lui Eugen Neagoe în Trivale, ar urma să suporte costurile demiterii premature a antrenorului.
Nicolae Dică ar fi favorit pentru a-l înlocui pe Eugen Neagoe la FC Argeș. În vârstă de 44 de ani, Dică a mai antrenat în Trivale în perioada iunie 2019 – octombrie 2019. Fost antrenor la FCSB, Dică a început fotbalul chiar în tricoul „vulturilor violeți”.
Dani Coman și-a dat demisia din postul de președinte al lui Hermannstadt la începutul lunii aprilie. FANATIK a dezvăluit în exclusivitate că fostul portar este aproape să meargă la FC Argeș, în Liga 2.
”Suntem în discuții avansate. Are dreptate (n.r. – Viorel Tudose), suntem în discuții foarte avansate, dar vom anunța oficial decizia mea după finala Cupei României. Este adevărat că sunt mult mai aproape de FC Argeș (n.r. – decât de altă echipă)!”, spunea Dani Coman, conform iamsport.ro.